**NA UDRŽANIE MLADÝCH LEKÁROV NA SLOVENSKU A V REGIÓNOCH JE NEVYHNUTNÁ ZMENA ATESTAČNÉHO ŠTÚDIA**

*V piatok 26.1. 2024 zástupcovia Lekárskeho odborového združenia (ďalej LOZ) a zástupcovia Mladí ORL Slovenskej spoločnosti pre ORL oznámili zástupcom médií a verejnosti návrhy na významné zmeny atestačného štúdia pre lekárov.*

LOZ súhlasí a podporuje iniciatívu ministra školstva a ministerky zdravotníctva navýšiť počet slovenských študentov medicíny na úkor zahraničných študentov. Problém je však komplikovanejší - nestačí vychovať viac nových lekárov, ale musíme ich po škole aj udržať na Slovensku, inak to budú len vyhodené peniaze, ktoré darujeme Česku, Nemecku, Rakúsku, či inej bohatšej  krajine západnej Európy.

Atestačné vzdelávanie je na Slovensku oproti iným krajinám často nadmerne zložité a až natoľko, že je to pre mladých lekárov komplikované a často až nerealizovateľné. Ako uviedol predseda LOZ Peter Visolajský: *“Podľa najväčšieho  prieskumu medzi mladými lekármi v Českej a Slovenskej republike je to hlavný dôvod, prečo slovenskí lekári po škole odchádzajú do zahraničia. Toto nadmieru komplikované a špecializačné vzdelávanie spôsobuje nielen odchod mladých lekárov do zahraničia, ale pripravuje aj regióny s nedostatkom lekárov a špecialistov o nových lekárov a aj o ambulancie.”*

LOZ zdôrazňuje, že zmena atestačného vzdelávania je pomerne jednoduchá a netreba nič zložitého vymýšľať, len stačí „okopírovať“ zahraničie, pritom je to opatrenie zadarmo, ktoré pomôže udržať viac lekárov na Slovensku, mladých lekárov, ktorým Slovenská republika zaplatila štúdium.

Ako uviedla Diana Horvát Hriseňková, predsedníčka Mladí ORL Slovenskej spoločnosti pre ORL: *“Na to, aby sa na Slovensku mladý lekár stal lekárom ušno-nosno-krčným, teda otorinolaryngológom, musí absolvovať 24-mesačnú prax na jednom zo štyroch pracovísk. Na túto prax navyše musia lekári čakať aj niekoľko rokov. Na porovnanie v Čechách má takúto prax len v trvaní 6 mesiacov. Výsledkom je, že mladí lekári sa radšej pre ORL obor nerozhodnú, alebo odídu pracovať do Čiech, kde sa krčnými lekármi stanú ľahšie a v konečnom dôsledku je na Slovensku nedostatok ORL lekárov.”*

Pod tlakom výpovedí LOZ, ministerstvo rozbehlo diskusiu, okrem iných, aj s odbornou spoločnosťou pre ORL, ktorá aj dala stanovisko, že prax na koncovom pracovisku možno skrátiť zo súčasných 24 mesiacov na 12 mesiacov, ale dodnes to MZ SR, napriek odporúčaniam odbornej spoločnosti  neopravilo. A to napriek tomu, že vláda sa v Memorande zaviazala to splniť do jedného roka.  (bod 5.2 Memoranda medzi vládou SR a LOZ: <https://www.loz.sk/wp-content/uploads/2022/11/memorandum2022_vlada_lozV22.pdf> )

LOZ ministerstvu doručilo už 4.12.2023 stanovisko ORL spoločnosti spolu so žiadosťou, aby MZ SR naplnilo záväzok z Memoranda, ale dodnes zmena nenastala. Ako ďalej uviedol P. Visolajský: *“Pýtame sa teda, či si MZ SR myslí, že pacienti, ktorí po celom Slovensku potrebujú ORL vyšetrenie môžu dlhšie čakať?”* Táto požiadavka je zásadná práve preto, že jej splnenie zabráni odchodu mladých lekárov zo Slovenska, a hlavne prinesie regiónom s nedostatkom lekárov  špecialistov a prinesie lekárov aj do ambulancií.

LOZ spolu so sekciou Mladí ORL Slovenskej spoločnosti pre ORL vyzýva MZ SR k urýchlenému uznaniu s okamžitou aj spätnou platnosťou, odbornou spoločnosťou už navrhnutých nových podmienok špecializačného štúdia pre ORL.

LOZ požiadalo  predsedu vlády R. Fica o stretnutie, tak ako to spravila aj pri predchádzajúcich vládach a tak ako sľúbilo, že spraví pre zlepšenie zdravotníctva všetko, čo je v jeho silách. Preto je podľa nás nevyhnutné, aby tieto dôležité veci bolo možné riešiť priamo s premiérom v konštruktívnej diskusii, ktorú mu LOZ ponúka. Memorandum je totiž dohodou medzi lekármi LOZ a Vládou SR, ktorú zastupuje predseda vlády.

MUDr. Peter Visolajský, predseda LOZ

MUDr. Diana Horvát Hriseňková, predsedníčka Mladí ORL Slovenskej spoločnosti pre ORL